b'\n_START_ARTICLE_\nJakob Westholmi G\xc3\xbcmnaasium\n_START_SECTION_\nAjalugu\n_START_PARAGRAPH_\nKooli ajalugu loetakse alates 1898. aastal tegevust alustanud Tallinna V\xc3\xa4ikelastehoiu Seltsi koolist, mille \xc3\xb5petajaks tuli 1903. aastal Jakob Westholm. 1905. aastal sai temast kooli juhataja ning 1907. aastal sai ta loa asutada III j\xc3\xa4rgu erakool._NEWLINE_1913. aastal valmis koolimaja Kevade 4. L\xc3\xa4bi mitme etapi t\xc3\xa4itus Jakob Westholmi soov 1923. aastal \xe2\x80\x93 siis sai kool nime Jakob Westholmi Poeglaste \xc3\x95igustega Erahumanitaarg\xc3\xbcmnaasium. Selle vormim\xc3\xbctsiks sai musta randiga kirsipunane tekkel ja m\xc3\xa4rgiks kuldne tammet\xc3\xb5ru, mis hiljem paigutati kolmnurga sisse. Kooli vilistlaskogu asutati 1927. aastal. Kooli deviis on "Per aspera ad astra"._NEWLINE_1940. aastal valmis uus, Baltikumi moodsaim koolimaja Kevade 8. Augustis 1940 kool likvideeriti ja g\xc3\xbcmnaasiumiosa ning kaks vanemat prog\xc3\xbcmnaasiumi klassi \xc3\xbchendati likvideeritud Tallinna Prantsuse L\xc3\xbctseumi eakaaslastega Tallinna 7. Keskkooliks. Vastvalminud majja asutati uus algkool. 1946. aastal paigutati sellesse majja Tallinna 22. Keskkool, mille viimane poistekooli lend l\xc3\xb5petas 1954. aastal ning kool muudeti segakooliks._NEWLINE_1964. aastal loodi esimene muusika s\xc3\xbcva\xc3\xb5ppeklass N\xc3\xb5ukogude Liidus, mis t\xc3\xb6\xc3\xb6tas Zolt\xc3\xa1n Kod\xc3\xa1ly metoodika alusel. 1965. aastal alustas esimene keskkooli muusika s\xc3\xbcva\xc3\xb5ppeklass. Koolis on alati olnud edukad koorid, kooli segakoor Kevade \xc3\xbchines segakooriga Noorus 1976. aastal._NEWLINE_Koolis on antud ka filmi\xc3\xb5pet ning 1997. aastal pandi alus inglise keele s\xc3\xbcva\xc3\xb5ppele. Tallinna 22. Keskkool sai Jakob Westholmi nime tagasi 1989. aastal ning nime Jakob Westholmi G\xc3\xbcmnaasium 1996. aastal. Vilistlased Roman Toi ja Jaan Kross l\xc3\xb5id kooli h\xc3\xbcmni "\xc3\x9cks kool" 1998. aastal._NEWLINE_2004. aastal kolisid algklassid koolihoonesse Luise 38.'